אבוג'ן

**אֵבוֹגֶ'ן בע"מ** (**Evogene**) היא חברת ביולוגיה מחשובית ישראלית העוסקת בפיתוח מוצרים לתעשיות המבוססות על מדעי-החיים, ובהן בריאות האדם, חקלאות ויישומים תעשייתיים. החברה מעסיקה אנשי מחשוב במקביל לביולוגים, פיזיקאים וכימאים, ויוצרת שילוב של הבנה ביולוגית ויכולות ביג דאטה ובינה מלאכותית (AI).

אבוג'ן מפתחת פלטפורמת CPB (Computational Predictive Biology) שנועדה לגילוי מחשובי ופיתוח של מוצרים בתחומי מדעי החיים המבוססים על מיקרוביום, מולקולות קטנות ואלמנטים גנטיים – המהווים את רכיבי הליבה של מוצרים אלו. אבוג'ן מחזיקה במספר חברות-בנות אשר עושות שימוש בפלטפורמת ה-CPB לפיתוח מוצריהן: תרופות המבוססות על המיקרוביום האנושי, קנאביס רפואי, אג-ביולוגיקלס, כימיה לחקלאות, שיפור תכונות בזרעים ופתרונות חקלאיים לייצור שמן קיקיון.

## היסטוריה
אבוג'ן נוסדה בשנת 2002 כספין אוף מחברת קומפיוג'ן, והתמקדה בראשית דרכה ביישום יכולות הביולוגיה המחשובית שלה בתחום החקלאות, תוך התמקדות בשיפור תכונות בזרעים על ידי הנדסה גנטית. שינויים בשוק החקלאות ובהעדפות הצרכנים, הובילו את אבוג'ן להחלטה להרחיב את הפעילויות לתחומים נוספים.

ביוני 2007 הודיעה החברה על חתימת הסכם לשיתוף פעולה עם תאגיד הכימיה הגרמני באייר. בדצמבר 2010 רכש התאגיד 5.5% ממניות החברה תמורת כ-12 מיליון דולר. בספטמבר 2011 הודיעה החברה כי השלימה אבן דרך בפיתוח של זן חיטה רב-ייבול בעבור באייר.

באוגוסט 2008 רכש "מונסנטו", התאגיד רב-לאומי לביוטכנולוגיה חקלאית שבסיסו בסנט לואיס שבארצות הברית, כ-14% ממניות החברה תמורת 18 מיליון דולר, והתחייבה להשקעה נוספת של 35 מיליון דולר על פני תקופה של 5 שנים. קדמה לרכשיה הסכם לשיתוף פעולה שנחתם שנה קודם. אבוג'ן עסקה בזיהוי גנים של צמחים עבור "מונסנטו" במטרה לסייע בפיתוח זרעים מהונדסים חדשים.

החברה הקימה חטיבות לפיתוח מוצרים המתמקדות כל אחת בפיתוח מוצרים בפלח שוק ספציפי לה, תוך שימוש בפלטפורמת ה-CPB כיתרון תחרותי. באוקטובר 2017 אבוג'ן הודיעה על עדכון המבנה התאגידי שלה באופן שיתמוך בהתרחבות של הפעילויות החדשות. ארבע חברות-בנות חדשות הוקמו בתחומי בריאות האדם והחקלאות: ביומיקה, אג-פלנוס, לביא-ביו וקאנוניק, שהצטרפו לחברה-בת קודמת של אבוג'ן, קסטרה.

ב-13 באפריל 2021 הודיעה החברה על תוצאות טובות לניסוי פרה קליני סרטן העור.

## טכנולוגיה
אבוג'ן מבצעת את הליך פיתוח הזרעים הביוטכנולוגיים במספר שלבים, כאשר לצורך ההליך פיתחה החברה וממשיכה לפתח טכנולוגיה חישובית לאיתור גנים ורצפי DNA אחרים בצמחים, העשויים לשפר אחת או יותר מתכונות הצמח. בנוסף, לחברה יש מערכות חישוביות למציאת חלבונים הפוגעים בחרק או חיוניים לפעילות העשבים. בתחילה החברה מאפיינת ומתעדפת את הגנים/חלבונים, ולאחר מכן היא בודקת את השפעתם של גנים ורצפים אלו בצמחים לצורך בדיקה של רמת השיפור בפועל של תכונת המטרה. החברה מתמקדת בעיקר בצרכי החקלאות, כאשר שתי החברות הבנות פעילות בתחום הדלק החלופי והמיקרוביום האנושי.

## אבוג'ן כחברה ציבורית
החברה נסחרת בבורסה לניירות ערך בתל אביב, ונכללת במדדי תל אביב 100, הביומד והטק-עילית. לחברה אין בעל שליטה, ורוב מניותיה בידי הציבור. בנובמבר 2013 השלימה החברה הנפקה בבורסת ניו יורק, שבה גייסה כ-85 מיליון דולר. בשנת 2017 עזבה החברה את בורסת ניו-יורק ועברה להיסחר בנאסד"ק.

## קישורים חיצוניים
* 

*  
* 
* מארחים את חברת אבוג'ן, בערוץ היוטיוב של מיטב דש, 26 בינואר 2021
* עופר חביב מנכ"ל חברת אבוג'ן הבורסאית סוקר את פעילות החברה, בערוץ היוטיוב של הפודקאסט מאזינים השקעות, יוטיוב, 11 בפברואר 2021
* 

## הערות שוליים

קטגוריה:חברות הנסחרות בבורסה לניירות ערך בתל אביב
קטגוריה:חברות חקלאות ישראליות
קטגוריה:ביוטכנולוגיה
קטגוריה:רחובות: חברות
קטגוריה:חברות שנסחרו בבורסה לניירות ערך בניו יורק
קטגוריה:חברות ישראליות הנסחרות בנאסד"ק
קטגוריה:חברות ישראליות הנסחרות ביותר מבורסה אחת
קטגוריה:ישראל: חברות שהוקמו ב-2002